সংবাদ সম্মেলনে বেসরকারি চিকিৎসাসেবা খাতকে একটি জাতীয় গুরুত্বপূর্ণ খাত হিসেবে উল্লেখ করে ড. ইফতেখারুজ্জামান বলেন, “বেসরকারি চিকিৎসাসেবা খাত স্বাস্থ্যসেবায় গুরুত্বপূর্ণ ভূমিকা পালন করলেও মূলত উচ্চ মুনাফাভিত্তিক ব্যবসা হিসেবে খাতটির বিকাশ ঘটছে। ১৯৮২ সালের যে অধ্যাদেশের ওপর ভিত্তি করে এ খাতের সেবা চলছে তাতে কোনো বিধিমালা না থাকায় বিভিন্ন সময় প্রণীত শুধু সরকারি নির্দেশের ওপর ভিত্তি করেই খাতটি পরিচালিত হচ্ছে। এক দশকেরও বেশি সময় ধরে যে খসড়াটি প্রণীত হচ্ছে তা রাজনৈতিক সদিচ্ছার ঘাটতি, অংশীজনদের মধ্যে মতানৈক্য বা কোনো বিশেষ শ্রেণির অংশীজনের প্রভাবের কারণে এখন পর্যন্ত অনুমোদিত হয়নি এবং সংসদে গৃহীত হয়নি যা অত্যন্ত নেতিকবাচক দৃষ্টান্ত। যথাযথ নিয়ন্ত্রণ ও পরিবীক্ষণের ঘাটতির সুযোগে সৃষ্ট বিভিন্ন অনিয়মের মাধ্যমে সেবাগ্রহীতাগণ প্রতারিত হচ্ছেন। এ ধরনের ব্যবসায়িক বা ব্যক্তিমালিকাধীন খাত নিয়ন্ত্রণের পুরো দায়িত্ব সরকারের ওপর অর্পিত থাকলে তা সরকারের জন্য একটি বোঝাস্বরূপ এবং এতে স্বচ্ছতা, নিরপেক্ষতা ও বস্তুনিষ্ঠতা নির্ধারণ ও নিশ্চিত করা সম্ভব হয় না। এজন্য বিভিন্ন দেশের অভিজ্ঞতার আলোকে আমাদেরও এই খাতে পরিবীক্ষণ ও নিয়ন্ত্রণের ব্যবস্থা গ্রহণের জন্য একটি স্বাধীন ও নিরপেক্ষ স্বাস্থ্যসেবা কমিশন গঠন করা যেতে পারে যে কমিশন এ খাতের চিহ্নিত সমস্যাগুলো সমাধানের উপায় অনুসন্ধান করবে এবং সে অনুয়ায়ী কাজ করার সুযোগও সৃষ্টি করতে হবে।”